山甫畫松
作者：舒岳祥
朝代：宋

paragraphs: 山甫作古松，意造無定本。
枝枝藏太陰，筆筆涵混沌。
氣吞千尺崖，猶作飛瀑滾。
肺肝生洞壑，槎枒出隠嶙。
奮臂盤礴餘，墨漬筆不吮。
若人蓋天機，豈爲尋丈窘。
胸中有磥砢，欲出不可忍。
恐是城南樹，寫形難自隠。
嗚呼夾山自有真松圖，朝夕左右陳座隅。
伐薪架屋聽笙竽，好翁之計誠非疎。